安德列斯·艾斯高巴

安德列斯·艾斯高巴，全名安德列斯·艾斯高巴·薩爾達里亞加，係哥倫比亞已故足球員，生前司職後衛。曾經喺1985年到1994年代表哥倫比亞足球代表隊出賽，波衫冧巴2號。佢長期擔任隊長，代表哥倫比亞隊出戰過1990年同1994年兩屆FIFA世界盃。

喺1994年FIFA世界盃同美國打嘅賽事入面，因為佢入咗個烏龍波，最後輸咗1-2而出局。哥倫比亞隊返到國內之後10日，艾斯高巴喺印第安酒吧出邊俾人開鎗打死咗。根據佢女朋友諗返，鎗手一共開咗12鎗，開每一鎗時都大嗌「入波」。事件震驚全球體育界。

殺艾斯高巴嘅鎗手緩比圖·門諾斯·卡斯特羅喺1995年6月畀人判咗43年監，2001年當局減刑至26年。因為喺服刑期間工作同學嘢嘅表現良好，最後喺2005年放返出唻。

哥倫比亞足球員
類:槍決者